Torsdag blev en 20-årig mand dømt for spirituskørsel og for at tilsidesætte færdselssikkerheden. Det oplyser anklager Søren Riis Andersen fra Nordjyllands Politi. Anklageskriftet indeholdt et usædvanligt og opsigtsvækkende element, da en 20-årig mand fra det nordlige Vendsyssel torsdag mødte i retten i Hjørring. Den unge mand var blandt andet tiltalt for at have kørt i en bil, der var udstyret med så store plysterninger i forruden, at det efter politiets opfattelse forhindrede ham i at se ordentligt ud af forruden. Den 20-årige blev ikke dømt for plysterningerne i forruden. Der var dog også andre forhold i anklageskriftet, som udsprang af begivenheder tilbage i august 2019. Her kom den 20-årige ifølge politiet kørende ad Kirkevej i Bindslev på en strækning, hvor højeste tilladte hastighed er 80 kilometer i timen. Ifølge anklageskriftet kørte den unge mand 108 kilometer i timen. Bilerne blev skadet Han var desuden tiltalt for over en strækning frem mod krydset Kirkevej-Søttrupvej at have kørt i den forkerte side af vejen, og det hele kulminerede med, at han kørte ind i en anden bil i det pågældende kryds. Der skete ingen personskade, men udelukkende materiel skade på bilerne. Ifølge anklageskriftet fandt politiet efterfølgende også ud af, at bilens bremser var defekte, idet ABS-systemet ikke virkede. Og på toppen af det hele var der så plysterningerne, som ifølge politiet var så store, at den unge mand ikke kunne se ordentligt ud af forruden.

Opsummering:
Torsdag er en 20-årig mand blevet dømt for spirituskørsel samt tilsidesættelse af færdselssikkerheden ved retten i Hjørring. Han var tiltalt efter at have været i et biluheld.